З адкрытых крыніцаў вядомыя імёны пяцёх забітых у Курапатах. Сярод іх — Мардыхай Шулькес, Мойша Іясеевіч Крамер і Штам. У іх 10 чэрвеня 1940 году ў Горадзенскім астрозе былі сканфіскаваныя грошы, што пазначана на афіцыйных бланках квіткоў, знойдзеных у адным з курапацкіх пахаванняў. Найбольш верагодным часам расстрэлу гэтых ахвяраў археолаг, кандыдат гістарычных навук Алег Іоў лічыць лета — раннюю восень 1940 году. Дакладна вызначана, што ў Курапатах адпаведна 22 і 27 лістапада 1937 г. былі забітыя муж і жонка, менчукі Сцяпан і Соф’я Жукоўскія, абвінавачаныя ў супрацы з польскай выведкай. Гэтыя невінаватыя людзі былі рэабілітаваныя толькі праз 22 гады — 5 лістапада 1959 г.